Denel hof toe gesleepDirk Hermann, bestuurshoof van Solidariteit, aan die woord gedurende vandag se mediakonferensie. (Foto: Twitter) Solidariteit het vandag dringende hofstukke aan die sukkelende wapenvervaardiger Denel beteken om hom te dwing om werkloosheidsversekering en belasting wat van werknemers se salarisse afgetrek is, oor te betaal. Solidariteit het ook met ŉ proses ingevolge artikel 165 van die Maatskappywet begin om wanbestuur en korrupsie van voormalige direkteure van Denel te ondersoek, met die oog op moontlike vervolging. “Die slagoffers van roekelose bestuur en staatskaping is werklike mense met gesinne en emosies. Werknemers se salarisse word gebruik om kontantvloei te subsidieer. Denel het egter nog verder gegaan en verpligte betalings nie aan die Suid-Afrikaanse Inkomstediens (SAID) oorbetaal nie, hoewel dit so op die betaalstrokies van werknemers aangedui is,” het Dirk Hermann, bestuurshoof van Solidariteit, gesê. “Die onsekerheid oor wat hier by Denel aangaan, is iets wat ek nog nooit beleef het nie. Dit is ŉ onsekerheid wat soos die ergste kanker binne ŉ mens groei, iets wat jou nooit verlaat nie. Ons harte is seer, ons moed is gebreek en ons kan nie ons teleurstelling verwoord nie. Ons weet nie of ons volgende maand se salaris gaan ontvang nie. Hierdie ding maak ons siek,” het ŉ werknemer van Denel en lid van Solidariteit gesê. Dirk Hermann, bestuurshoof van Solidariteit, aan die woord gedurende vandag se mediakonferensie. (Foto: Twitter) Solidariteit se dringende aansoek volg nadat Denel bekendgemaak het dat hy slegs in staat is om ŉ sekere gedeelte van sy werknemers se salarisse vir Junie en Julie te betaal. Sekere statutêr verpligte betalings soos LBS, WVF en heffing op vaardigheidsontwikkeling is op betaalstate aangedui, maar egter nie oorbetaal nie. “Ons sien ongelukkig dat dit praktyk word dat die belastingbetaler en werknemers van staatsinstellings sogenaamde finansiers word vir staatskaping en die wandade wat daar gepleeg word. Solidariteit sê genoeg is genoeg, en deur middel van hierdie saak sal instellings verplig word om aanspreeklikheid vir die wandade te aanvaar,” sê Anton van der Bijl, hoof van Solidariteit se regsdienste. ŉ Tweede geregtelike stap volg na aanleiding van Solidariteit se Denel-dossier. In die dossier, wat reeds in April 2018 onthul is, is dit duidelik dat die wanbestuur en moontlike korrupsie van vorige Denel-bestuurslede tot die wapenreus se finansiële verknorsing gelei het. Sedertdien is ŉ forensiese ondersoek ook gedoen en Denel het vanjaar bevestig dat stappe teen die betrokkenes beoog word, maar Solidariteit het geen bevestiging van enige stappe gekry nie. “Diegene wat verantwoordelik is vir Denel se finansiële krisis word nie aanspreeklik gehou nie en het feitlik skotvry daarvan afgekom, terwyl ons lede, onskuldige werknemers, die gevolge daarvan moet dra. Die onlangse wanbetaling van salarisse kan direk teruggevoer word na die uitwerking van staatskaping,” sê Johan Botha, Solidariteit se adjunkhoofsekretaris. Johan Botha, Solidariteit se adjunkhoofsekretaris. (Foto: Twitter) In reaksie op Solidariteit se artikel 165-proses en die Solidariteit-dossier het Denel se uitvoerende hoof, Danie du Toit, aan Solidariteit se regspan geskryf dat hulle verskeie forensiese ondersoeke gedoen het. Hulle onderneem ook om voort te gaan met sivielregtelike en strafregtelike aksies teen verskeie voormalige uitvoerende direkteure en senior bestuur. Hulle onderneem dat geld wat deur siviele aksies vermors is, teruggevorder sal word en dat klagte by die Suid-Afrikaanse Polisiediens ingedien sal word voortspruitend uit forensiese ondersoeke. Volgens Hermann plaas Solidariteit deur middel van dié regstappe die bestuur van staatsinstellings terug in die hande van die belastingbetaler. “Die belastingbetaler kan hierdie nuttige regsproses gebruik om te verseker dat die hoogste standaard van aanspreeklikheid by die instellings gehandhaaf word. “Suid-Afrika word die afgelope ruk gebombardeer met staatskaping, sukkelende staatsondernemings en wanbestuur. Belastinggeld van miljarde rande is vermors. Dis nie staatsgeld wat vermors is nie, maar ons gewone belastingbetalers se geld. “Die omvang daarvan is net so oorweldigend dat ons nie meer kan stilbly daaroor nie. Dit het tyd geword vir wettige belastingprotes. Suid-Afrika moet ŉ kultuur van belastingaktivisme ontwikkel. Dit is nie onpatrioties nie, maar juis patrioties. Verantwoordbaarheid is ŉ kerndeel van demokrasie. Belastingbetalers moet eenvoudig sê nee. Ons hoef nie toe te laat dat daar met ons geld gemors word nie.”